text: Lovlig graffiti
  27 maj 2012 kl. 15.23
  Koldings graffiti-malere har en travl pinse: med kommunens tilladelse er de gået i gang med at male en tunnel.
  Faktisk har det været lovligt at male med graffiti i tunnelen ved Klostergåden siden 1989. Det har betydet, at der efterhånden er rigtig mange lag maling oven på hinanden - de forhindrer byens graffitimalere i at spraye nye værker på væggene. 
  Derfor er de mange lag blevet skrabet af i pinsen for at give plads til ny graffiti.
  - Vi kunne slet ikke male mere, så tunnelen trængte meget til at blive renset, fortæller en af byens ældre graffitimalere, Rune Lorensen.
  - Andre spiller håndbold eller går til banko. Vi hygger os med graffiti.
  
  Trætte af ulovlig graffiti
  Graffiti-malerne fortsætter 2. Pinsedag med at male på væggen og har fået selskab af malere fra både Jylland og København.
  - Jo, selvfølgelig får vi da kommentarer med på vejen, når vi står her. Men vi gør altså det her fuldt lovligt og med kommunens tilladelse. Og vi er lige så trætte som andre borgere af det ulovlige graffiti rundt omkring på bygninger som alle andre, siger Rune Lorensen, der i graffitikredse er kendt som Rune 77.
  